b'\n_START_ARTICLE_\n6,8 mm Remington SPC\n_START_SECTION_\nKarakteristike naboja\n_START_PARAGRAPH_\nNaboj je nastal zaradi potreb specialnih operacij, predvsem v Specialnih silah ZDA, ki so bile nezadovoljne s slab\xc5\xa1imi balisti\xc4\x8dnimi zmogljivostmi lahkih krogel v standardnih nabojih 5,56x45 NATO. Cilj zasnove je bilo pove\xc4\x8danje energije naboja na razdalji 300-500 m, odsun primerljiv z uporabo naboja 5,56 mm, poleg tega pa tudi zagotovitev ustreznega delovanja v pu\xc5\xa1ki M16 in v karabinki M4, ki zaradi kraj\xc5\xa1e cevi ne more izkoristiti celotne energije naboja 5,56 mm._NEWLINE_Tulec novega naboja so izdelali iz tulca za naboj .30 Remington in ga skraj\xc5\xa1ali toliko, da ga je mo\xc5\xbeno uporabiti v standardnih nabojnikih za pu\xc5\xa1ki M16 in M4. Premer dna tulca je 10,7 mm, kar je za 2,3 mm ve\xc4\x8d kot pri naboju .223 Remington. Novi tulec lahko sprejme najve\xc4\x8d 28 grainov smodnika, kar je za okoli 15% ve\xc4\x8d kot naboj .223. Prostorninsko gledano je kapaciteta novega tulca 2,208 cm\xc2\xb3, .223 Remington pa ima kapaciteto 1,87 cm\xc2\xb3. V naboju 6,8 mm Remington SPC se lahko uporabljajo krogle do mase 115 grainov, najvi\xc5\xa1ja hitrost, ki jo dose\xc5\xbee tako zrno na ustju cevi pa je okoli 880 m/s._NEWLINE_Na razdaljah 100-300 m ima naboj 44% ve\xc4\x8djo energijo, kot naboj 5,56 mm. Pri razdaljah nad 400-500 m pa zaradi kratke krogle zmogljivost naboja pade._NEWLINE_Zaradi dobrih lastnosti naboja je le-ta kmalu postal priljubljen med \xc5\xa1portnimi strelci in lovci, ki ga najve\xc4\x8d uporabljajo pri lovu srnjadi.'